钦定古今图书集成/明伦汇编/皇极典/第224卷 > 《贺天申节表》周必大
## 钦定古今图书集成/明伦汇编/皇极典/第224卷 > 《贺天申节表》周必大

天生民而立之君，茂启中兴之运；臣归美以报其上，
共欣夙戴之期。伏惟陛下配德乾坤，合明日月，御赫
赫炎炎之祚，成巍巍荡荡之功，欣枢电之呈祥，举华
彝而赖庆。严恭寅畏而自度，已迪哲于四人；虚静恬
淡而无为，方成纯于万岁。臣猥司外阃，阻造近班。使
富使寿而多男，愿上尧封之祝；宜人宜民而受禄，载
赓《周雅》之章。